BTS แจกปันผล 0.175 บาทต่อหุ้น พร้อมเพิ่มทุน596ล้านหุ้นขาย PP
BTS ประกาศแจกปันผล 0.175 บ./หุ้น XD 1 ส.ค. เตรียมเพิ่มทุน 596 ล้านหุ้น ขาย PP รองรับการลงทุนในอนาคต
30 พ.ค. 2560

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ประกาศจ่ายปันผลงวดดำเนินงานวันที่ 1 เม.ย. 2559 ถึงวันที่ 31 มี.ค. 2560  และกำไรสะสม เป็นเงินสดอัตรา 0.175 บาทต่อหุ้น วันที่ไม่ได้รับสิทธิปันผล (XD) 1 ส.ค. 2560 วันที่จ่ายปันผล 18 ส.ค. 2560
นอกจากนี้ที่ประชุมคณะกรรมการบริษัทอนุมิติการลดทุนจดทะเบียน โดยตัดหุ้นที่ยังไม่ได้ออกจำหน่าย หลังจากนั้นจะเพิ่มทุนจดทะเบียนเป็น 6.6 หมื่นล้านบาท จากเดิมที่ 6.36 หมื่นล้านบาท โดยออกหุ้นใหม่ 612 ล้านหุ้น พาร์หุ้นละ 4 บาท แบ่งจัดสรรไม่เกิน 596 ล้านหุ้น เพื่อเสนอขายให้กับนักลงทุนในวงจำกัด (PP) และจัดสรรไม่เกิน 16 ล้านหุ้น เพื่อรองรับการใช้สิทธิตามใบสำคัญแสดงสิทธิ BTS-WD ที่จะออกให้กับพนักงานของบริษัทและบริษัทย่อยภายใต้โครงการ BTS Group ESOP 2017
ทั้งนี้ การเพิ่มทุนดังกล่าวเพื่อใช้รองรับการขยายกิจการของกลุ่มบริษัทในอนาคต โดยบริษัทจะลงทุนที่มีความเหมาะสมและเป็นประโยชน์ต่อธุรกิจของบริษัท ตลอดจนให้ผลตอบแทนที่น่าพอใจและสร้างมูลค่าเพิ่มให้แก่บริษัทและผู้ถือหุ้นในระยะยาว